SL Uradni list Evropske unije L 171/1

IZVEDBENA UREDBA KOMISIJE (EU) 2015/1051

z dne 1. julija 2015

o podrobnostih izvajanja nalog platforme za spletno reševanje sporov, podrobnostih elektronskega obrazca za pritožbe in podrobnostih sodelovanja med kontaktnimi točkami v skladu z Uredbo (EU) št. 524/2013 Evropskega parlamenta in Sveta o spletnem reševanju potrošniških sporov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 524/2013 Evropskega parlamenta in Sveta z dne 21. maja 2013 o spletnem reševanju potrošniških sporov ter spremembi Uredbe (ES) št. 2006/2004 in Direktive 2009/22/ES (Uredba o spletnem reševanju potrošniških sporov) (1) in zlasti člena 5(7), člena 7(7) in člena 8(4) Uredbe,

po posvetovanju z Evropskim nadzornikom za varstvo podatkov,

ob upoštevanju naslednjega:

(1) Uredba (EU) št. 524/2013 določa vzpostavitev platforme za spletno reševanje sporov na ravni Unije (v nadaljnjem besedilu: platforma za SRS). Platforma za SRS bi morala imeti obliko interaktivnega večjezičnega spletnega mesta in nuditi enotno vstopno točko za potrošnike in trgovce, ki iščejo izvensodno rešitev sporov glede pogodbenih obveznosti iz pogodb o spletni prodaji ali spletnih storitvah.

(2) Člen 8(1) Uredbe (EU) št. 524/2013 določa, da je elektronski obrazec za pritožbe uporabnikom prijazen. Zato bi morali imeti pritožniki možnost, da elektronski obrazec za pritožbe pred vložitvijo pritožbe izpolnijo kot osnutek. Zagotoviti bi bilo treba, da se osnutki, ki jih pritožniki niso vložili, po ustreznem obdobju samodejno izbrišejo iz platforme za SRS.

(3) Da bi se zagotovilo pravilno delovanje platforme za SRS, je treba določiti, kako naj se nasprotna stranka obvesti, da je bila pritožba vložena na platformo za SRS, ter katere informacije iz elektronskega obrazca za pritožbe bi bilo treba uporabiti za lažjo opredelitev pristojnih organov za alternativno reševanje sporov (v nadaljnjem besedilu: organi ARS).

(4) V ta namen in za zagotovitev dosledne uporabe Uredbe (EU) št. 524/2013 je treba pojasniti, kdaj bi morali organi ARS platformi za SRS zagotoviti informacije v zvezi z obravnavo spora.

(5) Treba je določiti datum rešitve določenih sporov, kadar pritožbe ni mogoče dalje obravnavati, da se zagotovi, da se osebni podatki v zvezi s temi spori lahko izbrišejo najpozneje šest mesecev po tem datumu rešitve. To vključuje primere, v katerih se stranki ne moreta dogovoriti o organu ARS, ker se nasprotna stranka ne odziva, ali pa organ ARS zavrne obravnavo spora.

(6) Pristojni nacionalni organi bi morali zaradi racionalizacije registracije nacionalnih organov ARS na platformi za SRS v skladu z Uredbo (EU) št. 524/2013 Komisiji predložiti seznam teh organov na enoten način in ga prav tako na enoten način posodabljati.

(7) Primerno je določiti, kdaj bi morali imeti stranki v sporu, ki se obravnava prek platforme za SRS, možnost, da zagotovita povratne informacije o delovanju platforme za SRS in o organu ARS, ki je obravnaval njun spor.

(8) Uredba (EU) št. 524/2013 določa, da se v vsaki državi članici imenuje ena kontaktna točka za SRS za zagotavljanje podpore strankam spora in organom ARS, ki obravnavajo spor prek platforme za SRS. Da bi se olajšalo sodelovanje med kontaktnimi točkami za SRS, je primerno opredeliti skupen sklop načel za krepitev tega sodelovanja.

(9) Ukrepi iz te uredbe so v skladu z mnenjem Odbora za spletno reševanje sporov, ustanovljenega v skladu s členom 16(1) Uredbe (EU) št. 524/2013 –

SPREJELA NASLEDNJO UREDBO:

Člen 1

Predmet urejanja

Ta uredba določa podrobnosti o:

(a) elektronskem obrazcu za pritožbe;

(b) izvajanju nalog platforme za SRS;

(c) sodelovanju med kontaktnimi točkami za SRS.

Člen 2

Elektronski obrazec za pritožbe

Elektronski obrazec za pritožbe, ki se vloži na platformo za SRS, je potrošnikom in trgovcem dostopen v vseh uradnih jezikih institucij Unije. Pritožniku je omogočeno, da na platformi za SRS shrani osnutek elektronskega obrazca za pritožbe. Pritožnik lahko do osnutka dostopa in ga ureja pred vložitvijo končnega, v celoti izpolnjenega elektronskega obrazca za pritožbe. Osnutek elektronskega obrazca za pritožbe, ki ni v celoti izpolnjen in vložen, se iz platforme za SRS samodejno izbriše šest mesecev po tem, ko je ustvarjen.

Člen 3

Obveščanje nasprotne stranke

Po prejemu v celoti izpolnjenega elektronskega obrazca za pritožbe platforma za SRS pošlje standardno elektronsko sporočilo na elektronski naslov nasprotne stranke, ki ga je pritožnik navedel v elektronskem obrazcu za pritožbe, s katerim se nasprotna stranka obvesti o tem, da je bila zoper njo vložena pritožba, in ki omogoča dostop do informacij v skladu s členom 9(3) Uredbe (EU) št. 524/2013.

Člen 4

Opredelitev organa za alternativno reševanje sporov (organ ARS)

1. Če v elektronskem obrazcu za pritožbe pristojni organ ARS ni opredeljen, platforma za SRS zaradi lažje opredelitve pristojnega organa ARS nasprotni stranki prikaže okvirni seznam organov ARS. Ta seznam temelji na naslednjih merilih:

(a) zemljepisna naslova strank v sporu, kot sta navedena v elektronskem obrazcu za pritožbe v skladu s Prilogo k Uredbi (EU) št. 524/2013, in

(b) sektor, na katerega se spor nanaša.

2. Stranki lahko kadar koli dostopata do seznama vseh organov ARS, ki so registrirani na platformi za SRS v skladu s členom 5(6) Uredbe (EU) št. 524/2013. Iskalnik, ki je na voljo na platformi za SRS, strankama pomaga izmed organov ARS, registriranih na platformi za SRS, opredeliti organ ARS, ki je pristojen za obravnavo njunega spora.

Člen 5

Informacije, ki jih zagotovijo organi ARS

1. Organi ARS, ki jim je bila prek platforme za SRS posredovana pritožba in so obravnavo spora sprejeli, po prejemu popolnega spisa s pritožbo, ki je povezan s tem sporom, na platformo za SRS brez odlašanja sporočijo dan prejema popolnega spisa s pritožbo in predmet spora.

2. Z dnem prejema popolnega spisa s pritožbo začne teči obdobje 90 koledarskih dni iz točke (e) člena 8 Direktive 2013/11/EU Evropskega parlamenta in Sveta (2).

3. Organi ARS, ki jim je bila prek platforme za SRS posredovana pritožba in so obravnavo spora zavrnili, po sprejetju take odločitve v skladu s členom 5(4) Direktive 2013/11/EU brez odlašanja sporočijo zavrnitev na platformo za SRS.

4. Organi ARS, ki jim je bila prek platforme za SRS posredovana pritožba, po rešitvi spora na platformo za SRS brez odlašanja sporočijo datum zaključka in izid postopka ARS. To vključuje tudi primere, v katerih sta se obe ali ena od strank umaknili iz postopka v skladu s točko (a) člena 9(2) Direktive 2013/11/EU.

Člen 6

Rešitev določenih sporov in izbris osebnih podatkov

1. Spor, predložen prek platforme za SRS, se ne obravnava naprej, zlasti če:

(a) nasprotna stranka izjavi, da ni pripravljena uporabiti organa ARS;

(b) se stranki v 30 koledarskih dneh po vložitvi elektronskega obrazca za pritožbe ne dogovorita o organu ARS za obravnavo njunega spora;

(c) organ ARS, o katerem sta se stranki dogovorili, obravnavo spora zavrne,

in se šteje za rešen. Dan katerega koli dogodka iz točk (a) do (c) šteje za datum rešitve zadevnega spora.

2. Osebni podatki, ki se nanašajo na spore iz točk (a) do (c) prvega odstavka, se iz platforme izbrišejo najpozneje šest mesecev po rešitvi teh sporov.

Člen 7

Elektronska predložitev seznama organov ARS

1. Pristojni organi, kakor so opredeljeni v točki (i) člena 4(1) Direktive 2013/11/EU, za predložitev seznama organov ARS iz člena 20(2) Direktive 2013/11/EU uporabijo standardizirani elektronski obrazec, ki ga zagotavlja Komisija.

2. Izpolnjen standardizirani elektronski obrazec vsebuje informacije iz člena 20(2) Direktive 2013/11/EU in informacije o povprečnem trajanju postopkov ARS, kakor so navedene v točki (d) člena 9(5) Uredbe (EU) št. 524/2013 in točki (e) člena 19(1) Direktive 2013/11/EU.

Člen 8

Sistem povratnih informacij

Platforma za SRS strankam, vpletenim v spor, omogoča, da po zaključku postopka ARS in še šest mesecev po tem roku dajo povratne informacije v skladu s točko (g) člena 5(4) Uredbe (EU) št. 524/2013.

Člen 9

Sodelovanje med kontaktnimi točkami za SRS

1. Kontaktne točke za SRS v skladu s členom 7(2) Uredbe (EU) št. 524/2013 po svojih najboljših močeh zagotavljajo podporo reševanju sporov v zvezi s pritožbami, vloženimi prek platforme za SRS.

2. Svetovalci za SRS brez odlašanja zagotovijo pomoč svetovalcem v drugih kontaktnih točkah za SRS in si z njimi izmenjajo informacije, da jim olajšajo izvajanje njihovih nalog iz člena 7(2) Uredbe (EU) št. 524/2013.

3. Svetovalci za SRS, ki imajo dostop do informacij v zvezi s sporom, vključno z osebnimi podatki, odobrijo dostop do teh informacij svetovalcem v drugih kontaktnih točkah za SRS, kolikor je to potrebno za izpolnjevanje nalog iz člena 7(2) Uredbe (EU) št. 524/2013.

Člen 10

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 1. julija 2015 Za Komisijo Predsednik Jean-Claude JUNCKER

(1) UL L 165, 18.6.2013, str. 1.

(2) Direktiva 2013/11/EU Evropskega parlamenta in Sveta z dne 21. maja 2013 o alternativnem reševanju potrošniških sporov ter spremembi Uredbe (ES) št. 2006/2004 in Direktive 2009/22/ES (Direktiva o alternativnem reševanju potrošniških sporov) (UL L 165, 18.6.2013, str. 63).